# דף מקורות – צדקה (3) –האם אפשר לתרום מעשר כספים לארגון חסד שאיננו צדקה לעניים?

(נשא-שבועות, תשע"ט)

## האם כל תרומה היא צדקה?

### האם תרומת ספר תורה נחשבת כ"צרכי צדקה"? ד"ר מיכאל ויגודה / חוות הדעת נכתבה לבקשתו של עו"ד אירית וייס, ב"כ היועץ המשפטי לממשלה במשרד האפוטרופוס הכללי.

נתבקשתי לחוות דעתי לגבי השימוש הנכון בכספי העיזבון של המנוח יוסף צנעני. המנוח הותיר צוואה שבה ציווה לתרום 25% מהכספים שיותיר "לצרכי צדקה". לאחר שניתן צו קיום צוואה ומונה מנהל עיזבון, מעוניין מנהל העיזבון שחלק ניכר מהסכום שהוקצב "לצרכי צדקה", "ישמש לצורך רכישת ספר תורה לעילוי נשמת המנוח, אשר יתרם לבית כנסת". זאת, מתוך הנחה שתרומה זו תהלום את סולם ערכיו של המנוח, שהיה אדם שומר תורה ומצוות.

השאלה היא, האם שימוש זה בכספי העיזבון יכול אכן להיחשב כשימוש "לצרכי צדקה", כפי שציווה המנוח בצוואתו. נראה שיש להשיב על כך בשלילה. עם כל חשיבותה, תרומת ספר תורה לבית כנסת אינה בגדר "צדקה" (אלא אם כן ייתרם הספר לבית כנסת של עניים)....

### שולחן ערוך, יורה דעה רמט, טז

יש מי שאומר שמצות בית הכנסת עדיפא ממצות צדקה.

### שולחן ערוך יורה דעה רנב, א

פדיון שבויים קודם לפרנסת עניים ולכסותן. ואין מצוה גדולה כפדיון שבויים. הילכך לכל דבר מצוה שגבו מעות בשבילו, יכולים לשנותן לפדיון שבויים. ואפילו אם גבו לצורך בנין ב"ה, ואפילו אם קנו העצים והאבנים והקצום לצורך הבנין, שאסור למכרם בשביל מצוה אחרת, מותר למכרם לצורך פדיון שבויים. אבל אם בנאוהו כבר, לא ימכרו אותו.

(ומ"מ הנודר סלע לצדקה, אין פדיון שבויים בכלל ואין לפדות בסלע זו רק מדעת בני העיר (מהרי"ק שורש ז') כדלקמן סימן רנ"ו סעיף ד').

### ערוך השולחן, יורה דעה רמט, כ

נ"ל ברור דזה שכתבו דעדיפא מצדקה לא מיירי בצדקה להאכיל רעבים וכיוצא בזה אלא בצדקה שהוא להרחיב להעני.

### ט"ז יורה דעה רנו, ד

דאין פתחון פה לומר שפ"ש [=שפדיון שבויים] אינו בכלל צדקה, דהא דכתב מהרי"ק דבלשון בני אדם קורין צדקה למאכל עניים וכסות וכיוצא בו, והנה שבי כולהו איתנהו ביה [=כל המצוקות ישנם בו] חרב ורעב... ובר מכל דין דכשאומר "סלע זו לצדקה" דעתו אצדקה שבאותו קהל שביד הגבאי, והגבאי יעשה מה שלבו חפץ כדרך שעושה בשאר צדקה שבקהל, שמוציאה לכל דבר מצוה שיראה לו... אלא אם כן רוצים לשנות בדבר שהנודר אומר בפירוש לאיזה דבר הוא נודר... מה שאין כן בהך שאומר "לצדקה" הוא שם כולל ושייך לצדקה דמתא [=לכל צדקה שבאותו מקום]..

### ערוך השולחן יורה דעה רנב, ט

ונלע"ד דגם כוונת רבינו הרמ"א כן הוא וקיצר כדרכו בקודש וה"פ כגון שהיה בעיר הצטרכות לעניים ולשארי מיני צדקה וגם לפדיון שבוים וכל אחד מבני העיר נדר על זה ונדר אחד סלע לצדקה אין פדיון שבוים בכלל כלומר וכופין אותו ליתן נדבה אחרת לפדיון שבוים ואינו יכול לומר שכוונתו היתה גם לפדיון שבויים משום דבלשון בני אדם אינו כן דכן הכריע שם מהרי"ק וזה שסיים שם דאפילו אם היא בכלל הצדקה מסתמא לא כיונו לזה כתב זה אפילו לדברי ראובן אבל העיקר סובר דאינו בכלל צדקה וכ"כ שם מפורש ע"ש וזה שמסיים רבינו הרמ"א דאין לפדות בסלע זו רק מדעת בני העיר ה"פ דוודאי מדינא הוי סלע זו לצדקה אחרת ועל הפדיון שבויים צריך ליתן אחרת אא"כ בני העיר יודעים שדי לפניו הסלע הזה ואינו אמור ליתן יותר דאז יכולים לפוטרו וליתן סלע זו לפדיון שבוים ומבאר הטעם כדלקמן וכו' כלומר דהא לקמן יתבאר דבני העיר רשאים לשנות מצדקה לצדקה וכ"ש שרשאים לשנות מצדקה לפדיון שבויים ולכן ביכולתם לפוטרו מליתן עוד והסלע הזה יהיה לפדיון שבויים ומוכרחים לעשות כן מפני דפדיון שבויים קודם [ובזה אתי שפיר כל מה שהקשו עליו הב"ח והט"ז ודו"ק]:

### שו"ת אפרקסתא דעניא, חלק ג, יורה דעה, סימן קפד

בקהלתנו יצ"ו [=ישמרה צורנו ויחיה] כל מה שנודרים לצרכי הקהל, בשם "צדקה" סתם יכונה בלשון הנדר. ואם אחד רוצה לנדֹר דוקא לעניים, יצוה לומר "עבור עניים" או "לפרנסת עניים", וזולת זה הכל בשם "צדקה" יקרא והוא שייך לגביית הקהל. ומסתמא ישנם הרבה קהלות שהמנהג כך. ואע"ג [=ואף על גב] דמהרי"ק העלה דבלשון בני אדם סתם צדקה – לעניים ולא לפדיון שבוים... מכל מקום, ודאי היכא דהמנהג הוא כמו בקהלתנו, יש רשות לעשות מזה כל דבר מצרכי הקהל ובית הכנסת, דבאמת כל דבר מצוה נכנס בכלל מושג "צדקה", כמובן.

### תלמוד בבלי מסכת כתובות דף נ עמוד א

"אשרי שומרי משפט עושה צדקה בכל עת..." - וכי אפשר לעשות צדקה בכל עת? דרשו רבותינו שביבנה, ואמרי לה רבי אליעזר: זה הזן בניו ובנותיו כשהן קטנים. רבי שמואל בר נחמני אמר: זה המגדל יתום ויתומה בתוך ביתו ומשיאן. "...הון ועושר בביתו וצדקתו עומדת לעד" - רב הונא ורב חסדא, חד אמר: זה הלומד תורה ומלמדה, וחד אמר: זה הכותב תורה נביאים וכתובים ומשאילן לאחרים.

### שו"ת הרשב"א המיוחסות לרמב"ן סימן רעו

שאלה: אם מעות של צדקה, מותר לשנותה לד"א: כגון לבנות לבהכ"נ =לבית הכנסת=, או לקנות ס"ת?

תשובה: מדאמרינן: מטפחות, לוקחים ספרים. ספרים, לוקחים תורה. אלמא: דספרים ותורה, עלוי קדושה הוי. וגם כן להוציאה לצורך תלמוד, כדאיתא פרק בתרא דמכות. כמה טפשאי עלמא! דקיימי מקמי ס"ת, ומקמי גברא רבא לא קיימי. התורה אמרה: ארבעים יכנו; ואתו רבנן, ובצרי חדא. וכן, שמוכרים ספרים ללמוד תורה, כדאיתא התם. כ"ש מעות שהתנדבו לצורך בנין בהכ"נ, ובית עולמים. ומשום הזמנה מילתא, ליכא...

### סיכום ביניים:

*א. מצוות צדקה לעני מהתורה היא דווקא לעניים.*

*ב. יש מקרים שהפרידו בין תרומות למצוות לצדקה ויש מקרים שלא.*

*ג. ככלל צריך ללכת כאן לפי כללי נדרים: שיש ללכת אחר לשון בני אדם.*

## האם מעשר כספים חייב ללכת לעניים או גם לקיום מצוות

### מהר"ם מרוטנבורג (שו"ת ח"ד סי' עד)

מעות מעשר - יראה אחרי שהחזיקו לתתם לעניים אין לשנותם למצוה אחרת, דנראה כגוזל עניים... ולא דמי להא דרפ"ק דערכין (ו,ב) ישראל שהתנדב נר ומנורה לבית הכנסת מותר לשנותה למצוה אחרת, דשאני התם דאידי ואידי מצוה לגבוה; אבל מעות מעשר כספים כבר זכו בהם עניים ע"י מנהג, שכך נהגו כל הגולה, ואין לשנות מעניים למצוה אחרת שאין לעניים צורך בהן.

### שו"ת מהר"ם מרוטנבורג חלק ד (דפוס פראג) סימן עה

ולפזר מעשרותיו [לבניו] הגדולים שאינו חייב לטפל בהם מותר דאפי' לאביו מותר לתת אם [הוא] עני משום כבוד אביו [וכ"ש] לבניו דמותר במקום שאין בעיר תקנה לתת לכיס של צדקה מאיר בר' ברוך זלה"ה.

### מהרי"ל הלכות ראש השנה

הנותנין מעשר שלהן לעשות נרות להדליקם בשעת התפלה שלא כדין עושין, כי המעשר שייך לעניים.

### רמ"א יו"ד רמט,א

אין לעשות ממעשר שלו דבר מצוה, כגון נרות לבית הכנסת או שאר דבר מצוה; רק יתננו לעניים.

### דרישה יו"ד סי' רמט

אשר שאלת לקנות ספרים מן המעשר כך אני רגיל להורות לבני אדם כל מצוה שתבוא לידו כגון להיות בעל ברית או להכניס חתן וכלה לחופה וכיוצא בהן וכן לקנות ספרים ללמוד בהן ולהשאילן לאחרים ללמוד בהן אם לא היה יכולת בידו ולא היה עושה אותה מצוה יכול לקנות מן המעשר ע"כ מתשובת מהר"ר מנחם בסימן תנ"ט...

### ט"ז יורה דעה סימן רמט ס"ק א

...כתב בדרישה בשם תשו' מהר"ר מנחם שמותר ליתן מן המעשר להיות בעל ברית או להכניס חתן לחופה או לקנות ספרים ללמוד בהם ולהשאילן לאחרים ללמוד בהם אם לא היה יכולת בידו ולא היה עושה המצוה עכ"ל ונראה לי דכשקונה בעדו ספר צריך לכתוב עליו שזהו מן המעשר למען ידעו בניו דבר זה ולא יחזיקוהו להם:

### ש"ך יורה דעה סימן רמט ס"ק ג

ואין לעשות ממעשר שלו כו' - מהרש"ל והדרישה כתבו בשם תשובת מהר"מ דכל מצוה שתבא לידו כגון להיות בעל ברית או להכניס חתן וכלה לחופה... ובתשו' מהר"מ מרוטנבורג דפוס פראג סי' ע"ה כתב ולפזר מעשרותיו לעניים (צ"ל לבניו) הגדולים שאינו חייב לטפל בהם מותר דאפי' לאביו מותר לתת אם הוא עני משום כבוד אביו אבל (צ"ל וכ"ש) לבניו דמותר במקום שאין בעיר תקנה לתת לכיס של צדקה עכ"ל ומשמע דמותר אפי' יש בידו יכולת לפרנס ממקום אחר דזה הוי צדקה כדלקמן סימן רנ"א ס"ג:

### פתחי תשובה רמט ס"ק ב

עבה"ט (ולכאורה נראה דמהרי"ל ומהר"מ פליגי אהדדי אך לפמ"ש באר הגולה אות ה' דוקא מצוה שחייב בלא"ה כו' י"ל דלא פליגי כלל ועיין בתשובת חתם סופר סימן רל"א שכתב דבאר הגולה שגה בזה דבמהרי"ל הלכות ר"ה ובתשובה סימן נ"ו כתב להדיא הטעם משום דמעשר שייך לעניים כו' אך מ"מ אין כאן מחלוקת דמהרי"ל ורמ"א מיירי שהנהיג ג"פ להפריש מעשר מריוח שלו ולתתו לעניים ושוב כל מה שיפריש הוי ממילא לעניים ולאו כל כמיניה לקנות ממנו נר לבהכ"נ אפילו אינו מחוייב בהם אבל אם מיד בתחלת התנהגות להפריש מעשר כספים התנה שיכול לעשות ממנו דבר מצוה מודה מהרי"ל למהר"ם).... ומ"ש וכן לקנות ספרים כו'. עיין בספר משנת חכמים הל' יסוה"ת דף י"ט ע"א שכתב בשם אביו הגאון ז"ל דאם קנה בהם ספרים אסור למכרם אפי' ללמוד תורה ולישא אשה ואף שהתירו בס"ת למכור ללמוד ולישא אשה היינו בס"ת של יחיד כמבואר בא"ח סימן קנ"ג והספרים הללו זכו בהם רבים ומצוה להשאילם לאחרים א"כ אין לו רשות למכרם וכתב הוא ז"ל על זה דאם התנה עם הקונה שהוא ישאילם לאחרים ואינו מוכר לו כי אם טובת הנאה שיש לו בהם צ"ע אם מותר למכרו בענין זה ע"ש....

### שו"ת מנחת יצחק חלק ח סימן פב

ע"ד אשר נדברנו בנדון קניית אתרוג ממעות מעשר אם מותר, והיית זריז ונשכר לבוא בכתובים מה שבארת הלכה זו בטוב טעם, והנני בזה להודיעך את אשר עמדי בזה. ...והיוצא מדברי החת"ס הנ"ל, לפי מש"כ שם דכל מעשר כספים אינו חיוב ממש, רק אם קיבל עליו הוי חיוב, א"כ יהי' כאן ב' דינים, א' היכא דלא עשה תנאי בהתחלת התנהגותו להפריש מעשר כספים, אין יכול לעשות אפילו מצוה שאינו חייב בלאו הכי כנ"ל, ב' דהיכא דעשה תנאי, ולא קיבל עליו בתחילה רק בתנאי זה, אין לו חיוב יותר, ויכול לעשות בזה אפילו מצוה שמחויב בלאו הכי, כפי התנאי דלגבי אותו מצוה שהתנה עליה הוי כאילו לא קיבל עליו חיוב מעשר, אלא שיש בזה סתירה בין מש"כ (בסי' רל"א) כנ"ל, ובין מש"כ (בסי' רל"ב) שם, וכבר העיר בזה בפת"ש שם, דשם כתב דלמהרי"ל הוי חיוב דאו', ואף להחולקים על המהרי"ל ס"ל מעשר כספים דרשת ספרי, ולאו דוקא לעומלי תורה, אלא לדבר מצוה שירצה לפי נדרו של המפריש עיי"ש, דלפי"ז שפיר מהני בתחילת התנהגותו לעשות כפי התנאי, אבל י"ל דעכ"פ צריך דבר שאינו מחויב בה בלאו הכי, דאל"כ הוי כאלו לא קיים כנגד זה חיוב מעשר אשר לשיטתם הוי חיוב.

## הוצאות על ילדים האם יכולים להכלל במעשר

### שולחן ערוך יורה דעה רנא, ג

הנותן לבניו ובנותיו הגדולים, שאינו חייב במזונותיהם, כדי ללמד את הבנים תורה ולהנהיג הבנות בדרך ישרה, וכן הנותן מתנות לאביו והם צריכים להם, הרי זה בכלל צדקה. ולא עוד אלא שצריך להקדימו לאחרים. ואפילו אינו בנו ולא אביו, אלא קרובו, צריך להקדימו לכל אדם. ואחיו מאביו, קודם לאחיו מאמו. ועניי ביתו קודמין לעניי עירו, ועניי עירו קודמין לעניי עיר אחרת (כ"מ בסמ"ג וסמ"ק וטור). ... הגה: פרנסת עצמו קודמת לכל אדם, ואינו חייב לתת צדקה עד שיהיה לו פרנסתו ואח"כ יקדים פרנסת אביו ואמו, אם הם עניים...

### ט"ז יורה דעה סימן רמט ס"ק א

... תדע דהא גם במה שאדם זן בניו הקטנים אמרינן בפרק נערה שנתפתתה דהוי בכלל עושי צדקה בכל עת וכי ס"ד שיוציא אדם מעשר שלו לזון בניו הקטנים..

### ערוך-השלחן יורה דעה, רמט,ז-ט

(ז) אבל הוצאות בניו ובנותיו הקטנים - אע"ג דדרשינן ועושי צדקה בכל עת זה הזן בניו ובנותיו כשהן קטנים (כתובות נ,א) מ"מ אין זה בכלל צדקה, ועל צד הדרש אמרו חז"ל כן, כלומר דגם זה מצוה, אבל חלילה לחשוב זה בכלל צדקה, דאל"כ לעולם לא יגיע לעניים אף פרוטה אחת....

(ט) ... זהו וודאי כשאין ידו משגת האב ובניו קודמים. וגם זה כשבניו ילמדו תורה, כמבואר שם. אבל אם הוא עשיר, קשה הדבר לומר שיכול לחשוב חשבון אביו ובניו על מעות מעשר ויפטור את עצמו בזה מנתינת צדקה.

### תחוקה לישראל על פי התורה חלק ג, עמ' 120

לפנים בישראל אע"פ שמעצם הדין לא היו כופין את האב בממונו לזון את בניו ובנותיו הקטנים אלא עד הגיל של שש שנים, היו מכלימים אותו ומכריזים עליו כדי להכריחו לזונם עד שיגדלו. אך בזמנינו לא איכשר דרא לצערנו, וכפיה מוסרית אין כוחה יפה כלל וכלל... ואירעו מקרים שהאב התאכזר מרוע לב... ובתי משפט הממשלתיים פטרו אותם על יסוד שהילדים היו למעלה משש. כשטענו מצד הילדים שבדיני ישראל כופין את האב מתורת צדקה אם הוא אמיד, באה התשובה שהחוק הממשלתי אינו יכול להתחשב עם טענה זו... כל המתבונן בצדק ישפוט שהמצב דורש תיקון מתאים. בימינו אלה אפילו ילדים מבוגרים קודם שהגיעו לגיל של חמש עשרה, סכנות מוסריות גדולות צפויות להם אם פרנסתם לא תהי' מובטחת על יסוד משפטי.

### שו"ת אגרות משה יורה דעה חלק א סימן קמג

... ברוב בנ"א בזה"ז ובפרט במדינתנו שדרים כולם יחד חייב האב במזונות בניו ובנותיו אף הגדולים מצד חיוב מזונות שלה עד שיהיו כפי הדרך שהולכים להרויח. ואם בני משפחתו או בני משפחתה אין הולכין להרויח עד נישואיהן אז מדין עולה עמו ואינה יורדת עמו חייב במזונותיהן כל הזמן שדרים עמהם יחד. וממילא אין יכול לזונם מכסף המעשר שהוא כחוב שאינו יכול לפרוע מהמעשר ודינא דהש"ך בזה"ז ובפרט במדינתנו הוא דוקא כשהן גדולים כ"כ שהדרך שילכו להרויח לפרנסתן בעצמן.

### ציץ-אליעזר ח"ט סי' א

פשוט שאותו הדין הוא גם במה שאדם נותן ומתחייב לנשואי בתו וסידור דירה וכו'. דאם נותן בלי התחייבות ורק מתוך רצון טוב - יכול בכל גוונא לתת מכסף מעשר. ואם נותן מתוך התחייבות - צריך שיהא דעתו על כך בשעת ההתחייבות; ואם לא כן, לא יוכל בכהאי גוונא לתת אח"כ עבור כך מכסף מעשר. וכמו"כ לא לתת בכל גוונא מכסף מעשר מה שצריך לתת לה מהדין כדי פרנסה, שהיא לא פחות מכסות שפוסקין לאשת עני מישראל, או כפי עשרו אם הוא עשיר...

### פניני הלכה שם, יד

וכן לגבי ילדים שהתחתנו, אם הם מחזיקים רכב, ברור שאין הם נחשבים כעניים, ואין להחשיב את מה שנותנים להם כמעשר כספים. וכן אם הם קנו רהיטים יקרים, אין הם נחשבים כעניים. שאם היו עניים היו קונים רהיטים מיד שנייה או פשוטים. וכן אם ההורים קנו להם דירה, או שהם שוכרים דירה יקרה יחסית, כגון בעיר ולא ביישוב, אי אפשר להחשיבם כעניים.

כללו של דבר ההורים יכולים להחשיב את הסיוע לילדים שעברו גיל שמונה עשרה רק בתנאי שהם חיים בחסכנות.

### שולחן ערוך יורה דעה רמ, ה

זה שמאכילו ומשקהו, משל אב ואם, אם יש לו. ואם אין לאב, ויש לבן, כופין אותו וזן אביו כפי מה שהוא יכול. ... הגה: וי"א דאינו חייב ליתן לו רק מה שמיחייב ליתן לצדקה (כן כתב הב"י דנראה כן מדברי הרי"ף והרא"ש, וכ"כ הר"ן פ"ק דקידושין). ומ"מ אם ידו משגת, תבא מארה למי שמפרנס אביו ממעות צדקה שלו ...

### ט"ז על שולחן ערוך יורה דעה הלכות צדקה סימן רנא

(ג) נותנין לקרוביו. - כתב בית יוסף בשם מרדכי שהמעשר יכול ליתנו לקרוביו עניים:

### שיח נחום, סימן סה

הוצאות לחינוך ילדים נחשבות חלק מחומש למצוות, וכן כל הוצאה למצוה כגון לרכישת תפילין ומזוזות וכד' או לשכר מוהל. אמנם מעשר כספים ניתן להשתמש בו לכל המצוות, אבל מכל מקום יש קדימה לצדקה לעניים.